WTI ดีดเหนือ 74 เหรียญ จับตาประชุม ”โอเปกพลัส” สัปดาห์หน้า
ราคาน้ำมัน WTI ดีดเหนือ 74 เหรียญ จับตาประชุมโอเปกพลัสสัปดาห์หน้า โดย ณ เวลา 21.58 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนพ.ค. บวก 1.52% สู่ระดับ 74.08 ดอลลาร์/บาร์เรล
ราคาน้ำมัน WTI ดีดเหนือ 74 เหรียญ จับตาประชุมโอเปกพลัสสัปดาห์หน้า
30 มี.ค. 2566

ผู้สื่อข่าวรายงานว่า วันนี้(30 มี.ค.66) สัญญาน้ำมันดิบ WTI ดีดตัวขึ้นเหนือระดับ 74 ดอลลาร์ ท่ามกลางความกังวลเกี่ยวกับภาวะน้ำมันตึงตัว โดย ณ เวลา 21.58 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนพ.ค. ซึ่งมีการซื้อขายที่ตลาด NYMEX บวก 1.11 ดอลลาร์ หรือ 1.52% สู่ระดับ 74.08 ดอลลาร์/บาร์เรล
สำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบสหรัฐลดลง 7.4 ล้านบาร์เรลในสัปดาห์ที่แล้ว แตะระดับต่ำสุดในรอบ 2 ปี
นอกจากนี้ อิรักระงับการส่งออกน้ำมันบางส่วนจากเขตปกครองตนเองเคอร์ดิสถาน ซึ่งตั้งอยู่ทางตอนเหนือของอิรัก ส่งผลให้นักลงทุนคาดการณ์ว่าตลาดน้ำมันโลกจะเผชิญภาวะอุปทานตึงตัว
ราคาน้ำมันยังได้ปัจจัยหนุนจากการที่นักลงทุนคลายความกังวลต่อวิกฤตในภาคธนาคารสหรัฐและยุโรป
ตลาดจับตาการประชุมคณะกรรมการของกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ในวันที่ 3 เม.ย.
ขณะที่แหล่งข่าวเปิดเผยว่า โอเปกพลัสมีแนวโน้มที่จะรักษานโยบายการผลิตน้ำมันด้วยการปรับลดกำลังการผลิต 2 ล้านบาร์เรล/วันจนถึงสิ้นปี 2566 แม้เกิดวิกฤตธนาคารในช่วงที่ผ่านมา